CELEX: 52021PC0028
Language: hr
Date: 2021-01-26
Title: Prijedlog UREDBE VIJEĆA o izmjeni Uredbe Vijeća (EU) br. 389/2012 o upravnoj suradnji u području trošarina u pogledu sadržaja elektroničkih upisnika

EUROPSKA KOMISIJA
            Bruxelles, 26.1.2021.
            COM(2021) 28 final
            2021/0015(CNS)
            Prijedlog
            UREDBE VIJEĆA 
            o izmjeni Uredbe Vijeća (EU) br. 389/2012 o upravnoj suradnji u području trošarina u pogledu sadržaja elektroničkih upisnika
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Uredbom Vijeća (EU) br. 389/2012
                  1
                utvrđuje se pravna osnova za upravnu suradnju između država članica.
            
            
               Ovaj je prijedlog priložen poglavlju V. Direktive Vijeća 2020/262
                  2
               . Odnosi se na sadržaj upisnika u elektroničkoj bazi podataka koju vode države članice u vezi s ovjerenim pošiljateljima i ovjerenim primateljima koji samo povremeno šalju odnosno primaju robu.
            
            
               Za ovjerenog pošiljatelja ili ovjerenog primatelja koji šalje odnosno prima trošarinsku robu samo povremeno države članice mogu izdati privremenu potvrdu ograničenu na određenu količinu trošarinske robe, jednog primatelja ili pošiljatelja i određeno razdoblje.
            
            
               U prijedlogu se utvrđuju informacije koje treba unijeti u upisnike koje vode države članice u pogledu ovjerenih pošiljatelja i ovjerenih primatelja koji premještaju robu samo povremeno. Te se informacije odnose na količinu robe, identitet gospodarskog subjekta na završetku kretanja robe i trajanje privremene potvrde.
            
            
               •Dosljednost s postojećim odredbama politike u tom području
            
            
               
                  Prijedlog je povezan s Direktivom Vijeća (EU) 2020/262, kojom se definiraju ovjereni pošiljatelji i ovjereni primatelji. Ovjereni pošiljatelji i ovjereni primatelji gospodarski su subjekti uključeni u kretanje trošarinske robe koja je puštena u potrošnju na državnom području jedne države članice i zatim premještena na državno područje druge države članice. Cilj je ovog prijedloga proširiti područje primjene članka 19. Uredbe Vijeća (EU) br. 389/2012 kako bi se utvrdile informacije koje države članice trebaju unijeti u upisnike tih gospodarskih subjekata kad samo povremeno premještaju trošarinsku robu. 
               
            
            
               •Dosljednost u odnosu na druge politike Unije
            
            
               
                  Ova izmjena je izrazito tehničke prirode i stoga nema utjecaja na druge politike Unije. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Prijedlog se temelji na članku 113. Ugovora o funkcioniranju Europske unije (UFEU). Tim se člankom propisuje da Vijeće, odlučujući jednoglasno u skladu s posebnim zakonodavnim postupkom i nakon savjetovanja s Europskim parlamentom te Gospodarskim i socijalnim odborom, donosi odredbe za usklađivanje pravila država članica u području neizravnog oporezivanja.
               
            
            
               •Supsidijarnost (za neisključivu nadležnost) 
            
            
               Načelo supsidijarnosti primjenjuje se u mjeri u kojoj prijedlog nije u isključivoj nadležnosti Europske unije.
            
            
               
                  Ciljeve prijedloga ne mogu u dostatnoj mjeri ostvariti države članice, nego se oni na bolji način mogu ostvariti na razini Europske unije. Važeći nacionalni postupci evidentiranja znatno se razlikuju i nisu prikladni kao osnova za automatizaciju tih postupaka.
               
            
            
               •Proporcionalnost
            
            
               
                  Predložene izmjene ne nadilaze ono što je potrebno za rješavanje predmetnih pitanja, a time i za ostvarivanje ciljeva Ugovora u pogledu pravilnog i djelotvornog funkcioniranja unutarnjeg tržišta.
               
            
         
         
            
               
                  Prijedlog je u skladu s načelom proporcionalnosti kako je utvrđeno u članku 5. stavku 4. Ugovora o Europskoj uniji. 
               
               
                  Cilj je prijedloga uvesti obveze država članica koje se odnose na gospodarske subjekte koji premještaju robu u skladu s poglavljem V. odjeljkom 2. Direktive Vijeća (EU) 2020/262. Nedonošenjem ovog prijedloga onemogućila bi se potpuna automatizacija kretanja robe puštene u potrošnju.
               
            
            
               •Odabir instrumenta
            
            
               
                  Uredba Vijeća.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Procjena učinka
            
            
               Procjena učinka pripremljena je za preinaku Direktive 2008/118/EZ. Direktiva Vijeća 2008/118/EZ kojom se utvrđuju opći aranžmani za robu podložnu trošarini nakon višestrukih bitnih izmjena radi jasnoće stavljena je izvan snage Direktivom Vijeća (EU) 2020/262. Prijedlogu preinake priložena je procjena učinka Direktive Vijeća 2008/118/EZ usmjerena na određena područja, od kojih je jedno bilo automatizacija kretanja trošarinske robe puštene u potrošnju unutar EU-a. Direktivom Vijeća (EU) 2020/262 uređuje se informatizacija kretanja trošarinske robe koju su u potrošnju pustili ovjereni pošiljatelji i ovjereni primatelji, koja nije predviđena Direktivom 2008/118/EZ, te se utvrđuju uvjeti za privremenu potvrdu kad ovjereni pošiljatelji ili ovjereni primatelji samo povremeno premještaju trošarinsku robu. 
            
            
               •Primjerenost i pojednostavnjenje propisa
            
            
               
                  Evaluacija Direktive 2008/118/EZ provedena je u okviru Komisijina programa REFIT.
               
            
            
               •Temeljna prava
            
            
               
                  Ovim se prijedlogom poštuju temeljna prava, a posebno pravo na privatnost u skladu s postojećom odredbom o zaštiti podataka iz Uredbe (EU) br. 389/2012.
               
            
            
               4.UTJECAJ NA PRORAČUN
            
            
               
                  Neće biti potrebe za dodatnim sredstvima iz proračuna EU-a. 
               
            
            
               5.DRUGI ELEMENTI
            
            
               •Detaljno obrazloženje posebnih odredaba prijedloga
            
            
            
               Prijedlogom se mijenja područje primjene članka 19. Uredbe (EU) br. 389/2012 kako bi se uključile informacije koje države članice moraju unijeti u upisnike elektroničkih baza podataka u odnosu na ovjerene pošiljatelje i ovjerene primatelje koji premještaju trošarinsku robu samo povremeno te im je izdana privremena potvrda.
            
            
               Za te registrirane pošiljatelje nadležna tijela država članica moraju u upisnik uključiti sadržaj privremene potvrde, odnosno količinu trošarinske robe, identitet primatelja u državi članici odredišta i razdoblje za koje vrijedi privremena potvrda.
            
            
               Za te registrirane primatelje nadležna tijela država članica moraju u upisnik uključiti sadržaj privremene potvrde, odnosno količinu trošarinske robe, identitet pošiljatelja u državi članici otpreme i razdoblje za koje vrijedi privremena potvrda.
            
            
         
         
            
               
            
               2021/0015 (CNS)
            
            
               Prijedlog
            
            
               UREDBE VIJEĆA
            
            
               o izmjeni Uredbe Vijeća (EU) br. 389/2012 o upravnoj suradnji u području trošarina u pogledu sadržaja elektroničkih upisnika
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 113.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europskog parlamenta
                  3
               ,
            
            
               uzimajući u obzir mišljenje Europskoga gospodarskog i socijalnog odbora, 
            
            
               u skladu s posebnim zakonodavnim postupkom,
            
            
               budući da:
            
            
               (1)Člankom 19. Uredbe Vijeća (EU) br. 389/2012
                  4
                utvrđuje se obveza za države članice da vode elektroničke upisnike odobrenja gospodarskih subjekata i skladišta koji su uključeni u kretanje proizvoda oporezivih trošarinama tijekom obustave plaćanja trošarina.
            
            
               (2)Direktivom Vijeća (EU) 2020/262
                  5
                proširuje se uporaba računalnog sustava u okviru Odluke (EU) 2020/263 Europskog parlamenta i Vijeća
                  6
               , koji se trenutačno upotrebljava za nadzor kretanja trošarinske robe unutar sustava odgode plaćanja trošarina, na nadzor trošarinske robe puštene u potrošnju na državnom području jedne države članice i zatim premještene na područje druge države članice radi dostave u komercijalne svrhe.
            
            
               (3)Kako bi se omogućilo pravilno funkcioniranje računalnog sustava osiguravanjem pohrane potpunih, ažuriranih i točnih podataka, potrebno je izmijeniti područje primjene članka 19. Uredbe (EU) br. 389/2012 kako bi se utvrdile informacije koje bi države članice trebale unijeti u upisnike elektroničke baze podataka u vezi s ovjerenim pošiljateljima i ovjerenim primateljima koji trošarinsku robu premještaju samo povremeno.
            
            
               (4)Budući da cilj ove Uredbe, to jest navođenje informacija koje bi države članice trebale unijeti u elektronički upisnik, a koje se odnose na ovjerene pošiljatelje i ovjerene primatelje koji samo povremeno premještaju trošarinsku robu, ne mogu u dostatnoj mjeri ostvariti države članice, nego se zbog osiguravanja usklađenog funkcioniranja računalnog sustava i olakšavanja borbe protiv prijevara on na bolji način može ostvariti na razini Unije, Unija može donijeti mjere u skladu s načelom supsidijarnosti kako je utvrđeno u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tog cilja.
            
            
               (5)Ovom se Uredbom poštuju temeljna prava i načela priznata Poveljom Europske unije o temeljnim pravima, a posebno pravo na zaštitu osobnih podataka. Imajući u vidu ograničenja iz ove Uredbe, obrada takvih podataka izvršena u okviru ove Uredbe ne prelazi ono što je potrebno i razmjerno za potrebe zaštite legitimnih fiskalnih interesa država članica.
            
            
               (6)Provedeno je savjetovanje s Europskim nadzornikom za zaštitu podataka u skladu s člankom 42. Uredbe (EU) 2018/1725 Europskog parlamenta i Vijeća
                  7
               . 
            
            
               (7)Kako bi se datum početka primjene ove Uredbe uskladio s datumom početka primjene odredaba Direktive (EU) 2020/262 o automatizaciji kretanja trošarinske robe koja je puštena u potrošnju na državnom području jedne države članice i zatim premještena na područje druge države članice radi dostave u komercijalne svrhe na državnom području te druge države članice, te kako bi se državama članicama omogućilo dovoljno vremena za pripremu na promjene koje proizlaze iz ove Uredbe, ona bi se trebala primjenjivati od 13. veljače 2023.
            
         
         
            
               (8)Uredbu (EU) br. 389/2012 trebalo bi stoga na odgovarajući način izmijeniti,
            
            
               DONIJELO JE OVU UREDBU:
            
            
               Članak 1.
            
            
               U članku 19. stavku 2. Uredbe (EU) br. 389/2012 dodaju se sljedeće točke: 
            
            
               „(l)
                     za ovjerene pošiljatelje koji šalju trošarinsku robu samo povremeno iz članka 35. stavka 8. Direktive (EU) 2020/262, količinu proizvoda oporezivih trošarinama, identitet primatelja u državi članici odredišta i razdoblje za koje vrijedi privremena potvrda;
            
            
            
               (m) 
                     za ovjerene primatelje koji primaju trošarinsku robu samo povremeno iz članka 35. stavka 8. Direktive (EU) 2020/262, količinu proizvoda oporezivih trošarinama, identitet pošiljatelja u državi članici otpreme i razdoblje za koje vrijedi privremena potvrda.”.
            
            
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od 13. veljače 2023.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 121, 8.5.2012., str. 1.
               
               
                  
                     (2)
                  
                        SL L 58, 27.2.2020., str. 4.
               
               
                  
                     (3)
                  
                        SL C , , str. .
               
               
                  
                     (4)
                  
                        Uredba Vijeća (EU) br. 389/2012 od 2. svibnja 2012. o upravnoj suradnji u području trošarina i stavljanju izvan snage Uredbe (EZ) br. 2073/2004 (SL L 121, 8.5.2012., str. 1.).
               
               
                  
                     (5)
                  
                        Direktiva Vijeća (EU) 2020/262 od 19. prosinca 2019. o općim aranžmanima za trošarine (SL L 58, 27.2.2020., str. 4.).
               
               
                  
                     (6)
                  
                        Odluka (EU) 2020/263 Europskog parlamenta i Vijeća od 15. siječnja 2020. o računalnoj obradi kretanja i nadzora trošarinske robe (SL L 58, 27.2.2020., str. 43.).
               
               
                  
                     (7)
                  
                        Uredba (EU) 2018/1725 Europskog parlamenta i Vijeća od 23. listopada 2018. (SL L 295, 21.11.2018., str. 39.).